’n Huis gaan nie oor die materiële dinge wat jy bymekaarmaak nie, maar oor die lewe daaragter. Dit moet die huismense se persoonlikheid weerspieël, sê Eunice Swanepoel van Irene.
’n Regte plaaskombuis met ’n lekker spens was hoog op Eunice se wenslys. Hier kuier die gesin ’n hond uit ’n bos. Die drie groen blikke met die woorde "koffie", "suiker" en "thee" (bo die stoof) is hartsgoed wat haar ouma Bets Scheele heelpad uit Nederland gebring het. Die gesin het self die hanglampe van ou emaljeblikke gemaak.
Die bloedrooi voordeur sê "welkom", en die muur by die trappe dien as galery vir gesinsfoto's. Die Swanepoels is lief vir kuier en onthaal, en Eunice dek graag ’n mooi tafel. Die rooi stoele weerspieël haar liefde vir kleur, en die tapyt met die roosmotief was deel van " ’n hele hoop tweedehandse matte" — nog ’n winskopie wat sy uitgesnuffel het.
Jy kry die Swanepoels nie sommer voor die televisie nie. In die somer span die hele gesin graag op hulle gesellige kuierstoep uit.